Nidus
Nidus est proprie avium domicilium ad parienda incubandaque ova constructum atque geniturae utilitatisque causa fictum, ut ex periculis et praedatoribus serventur. Aves, peritissimae nidificatrices, nidos construunt praecipue ex foliis graminibusque, quae ramusculis innectunt, aut ex materia graminacea, qua loculos, quos naturales artificiososve invenerint, farciunt. Plurimae aves vel in cavis (e.g. vd. Nymphicos hollandicos et Melopsittacos undulatos) vel in ramis (vd. passeres et ciconias) arborum nidificant; aliae, ex quibus videmus aquilas aliosque rapaces, in summa rupe aut in clivis praecipitibus nidos ponunt ad praedas commodius prospiciendas praedatoresque in tempore conspiciendos. Nonnullae aves nidos non faciunt nec farciunt: talibus tantum locis utuntur, quos aptos ad ova ponenda esse putent.